ຄົນຮ້າຍສົ່ງລະເບີດຫໍ່ໂຈມຕີ ທີ່ກຸງຈາກາຕາ
ຕໍາຫລວດອິນໂດເນເຊັຍ ສົງໄສຄົນດຽວກັນ ເປັນຜູ້ສົ່ງເບີດ 3 ຫໍ່ ໂຈມຕີທີ່ກຸງຈາກາຕາ.
ຕໍາຫລວດອິນໂດເນເຊຍກ່າວວ່າ ເຂົາເຈົ້າສົງໄສວ່າ ມີຄົນຜູ້ດຽວຫລືອົງການດຽວເປັນຜູ້ຮັບຜິດຊອບໃນການສົ່ງລະເບີດ 3 ລູກໂດຍປອມແປງເປັນຫໍ່ເຄື່ອງທໍາມະດາ ໃນວັນອັງຄານວານນີ້ ໄປຍັງເຂດຕ່າງໆໃນນະຄອນຫລວງກຸງຈາກາຕາ ທາງການອິນໂດເນເຊຍກ່າວວ່າ ຫໍ່ລະເບີດຫໍ່ນຶ່ງທີ່ໄດ້ສົ່ງໄປໃຫ້ນັກຊ່ຽວຊານມຸສລິມຫົວເສລີທ່ານນຶ່ງ ໄດ້ລະເບີດຂຶ້ນເວລາເຈົ້າໜ້າທີ່ຕໍາຫລວດພະຍາຍາມປົດກະນວນລະເບີດ ຊຶ່ງໄດ້ເຮັດໃຫ້ມືຂອງເຈົ້າໜ້າທີ່ຕໍາຫລວດຄົນນີ້ຂາດ ໄປເບື້ອງນຶ່ງແລະເຮັດໃຫ້ຕື່ມອີກ 3 ຄົນໄດ້ຮັບບາດເຈັບ ຕໍາຫລວດກ່າວວ່າ ຫໍ່ຂອງທີ່ວ່ານີ້ແມ່ນສົ່ງໄປໃຫ້ທ່ານ Ulil Abshar Abdalla ເຄືອຂ່າຍມຸສລິມເສລີ ທ່ານ Abdella ເປັນນັກຊ່ຽວຊານທີ່ໄດ້ຮັບການສຶກສາຈາກສະຫະລັດອາ ເມລິກາ ແລະຜູ້ຄົນຮູ້ຈັກທ່ານດີທີ່ຮຽກຮ້ອງໃຫ້ມີການອະນຸ ໂລມຜ່ອນຜັນທາງດ້ານສາສະໜານັ້ນ ແຕ່ຫໍ່ເຄື່ອງອີກ 2 ຫໍ່ນັ້ນບໍ່ໄດ້ລະເບີດຂຶ້ນ ຮວມທັງຫໍ່ນຶ່ງທີ່ຕໍາຫລວດກ່າວວ່າ ສົ່ງໄປຫາ ອົງການປາບຢາເສບຕິດແຫ່ງຊາດນັ້ນ ອິນໂດເນເຊຍເປັນປະເທດທີ່ນັບຖືສາສະໜາອິສ ລາມທີ່ໃຫຍ່ທີ່ສຸດຂອງໂລກ ແລະມີຊື່ສຽງທີ່ວ່າມີການອະນຸໂລມຜ່ອນຜັນທາງດ້ານສາສະ ໜານັ້ນ ແຕ່ພວກກຸ່ມນິຍົມສາສະໜາຫົວແຂງກະດ້າງນ້ອຍໆໄດ້ທໍາການໂຈມຕີຢ່າງແຂງ ຂັນເພີ່ມຂຶ້ນເລື້ອຍໆຕໍ່ທັງພວກນັບຖືສາສະໜາຄຣິດ ແລະພວກມຸສລິມຊົນກຸ່ມນ້ອຍຕ່າງໆນັ້ນ